Document ID: 32004D0542

KOMISJONI OTSUS,
25. juuni 2004,
millega muudetakse nõukogu otsuse 79/542/EMÜ II lisas esitatud loetelu neist kolmandatest riikidest, millest liikmesriigid lubavad importida värsket liha
(Teatavaks tehtud numbri K(2004) 1954 all)
(EMPs kohaldatav tekst)
(2004/542/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste, kitsede ja sigade ning värske liha või lihatoodete impordil kolmandatest riikidest, (1) eriti selle artikli 14 lõike 3 punkte c ja d ning artiklit 15,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 8 lõikeid 1 ja 4,
ning arvestades järgmist:
(1)
Nõukogu 21. detsembri 1979. aasta otsust 79/542/EMÜ, millega koostatakse kolmandate riikide ja nende piirkondade loetelu ning sätestatakse looma- ja inimtervishoiu- ning veterinaarsertifikaatide alased nõuded teatavate elusloomade ja nende värske liha impordiks ühendusse, (3) muudeti hiljuti komisjoni otsusega 2004/212/EÜ ühenduse tervishoiunõuete kohta loomade ja värske liha, sealhulgas hakkliha importimisel kolmandatest riikidest. (4) Vastavalt sellele muudatusele hakkavad terviseohutuse sertifikaatide uued vormid kehtima 1. mail 2004.
(2)
Argentina, Brasiilia, Tšiili, Colombia, Paraguay ja Uruguay suhtes kohaldatakse endiselt komisjoni 10. juuni 1993. aasta otsust 93/402/EMÜ loomatervishoiu nõuete ja veterinaarsertifikaatide kohta värske liha impordil Lõuna-Ameerika riikidest (5) ning seda muudeti hiljuti komisjoni 20. oktoobri 2003. aasta otsusega 2003/758/EÜ, (6) millega muudeti Argentiina piirkonnajaotust; see otsus tühistatakse alates 1. maist 2004 otsusega 2004/212/EÜ.
(3)
Komisjoni 12. aprilli 1999. aasta otsust 1999/283/EÜ loomatervishoiu nõuete ja veterinaarsertifikaatide kohta värske liha impordil teatavatest Aafrika riikidest (7) muudeti hiljuti komisjoni otsusega 2003/571/EÜ, (8) millega muudeti Svaasimaa piirkonnajaotust; see otsus tühistatakse alates 1. maist 2004 otsusega 2004/212/EÜ.
(4)
Komisjoni 7. septembri 2000. aasta otsust 2000/585/EÜ, (9) millega koostatakse nende kolmandate riikide loetelu, millest liikmesriigid lubavad importida looduslike ja tehistingimustes peetavate ulukite liha ja küülikuliha ning nähakse selliseks impordiks ette loomade ja inimeste terviseohutuse nõuded ning veterinaarsertifikaadid, muudeti hiljuti komisjoni otsusega 2004/245/EÜ, (10) millega lubatakse Islandil eksportida tehistingimustes peetavate ja looduslike sõraliste ulukite (v.a metssigade) liha.
(5)
Komisjoni otsust 79/542/EMÜ tuleb seetõttu ajakohastada, et võtta arvesse piirkonnajaotust ja sertifikaate käsitlevaid nõudeid, mis on Argentina jaoks sätestatud otsuses 2003/758/EÜ, Svaasimaa jaoks otsuses 2003/571/EÜ ja Islandi jaoks otsuses 2004/245/EÜ.
(6)
Teatavate otsuse 79/542/EMÜ II lisa 1. osas loetletud kolmandate riikide ISO-koode tuleks ajakohastada.
(7)
Tuleks selgitada, et otsuses 79/542/EMÜ sätestatud sertifikaatide vormide kasutamine on nõutav, ilma et see piiraks kolmandate riikidega sõlmitud ühenduse lepingutel põhinevaid sertifitseerimise erinõudeid.
(8)
Otsuse 79/542/EMÜ II lisa 1. osa tuleks vastavalt muuta.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 79/542/EÜ II lisa 1. osa asendatakse käesoleva otsuse lisas esitatud tekstiga.
Artikkel 2
Käesolevat otsust kohaldatakse alates 1. maist 2004.
Artikkel 3
Käesolev otsus on adresseeritud liikmesriikidele.
Brüssel, 25. juuni 2004

Labels: 3
17
5
6